RÅDETS UDTALELSE

af 31. januar 2000

om Irlands opdaterede stabilitetsprogram, 2000-2002

(2000/C 60/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 31. januar 2000 gennemgik Rådet Irlands opdaterede stabilitetsprogram, som dækker perioden 2000-2002(2).

Rådet glæder sig over resultaterne af implementeringen af programmet i 1999. Den irske økonomi fortsatte med at vokse hurtigt. Real-BNP steg med 8,4 %, og beskæftigelsen blev forøget med omkring 4,75 %. I denne meget gunstige økonomiske kontekst oversteg forbedringen af de offentlige finanser langt de oprindelige forventninger. Rådet konstaterer med tilfredshed, at den offentlige saldo i Irland igen i 1999 udviste et betydeligt overskud, og at den offentlige gældskvote faldt betydeligt endnu engang.

Irland opfyldte allerede kravene i stabilitets- og vækstpagten i 1999. Det vil også være tilfældet i 2000-2002. Rådet konstaterer, at selv efter indregning af den betydelige forudfinansiering af statens pensionsforpligtelser vil det forventede overskud på de offentlige finanser i hvert af programårene tydeligvis give en tilstrækkelig sikkerhedsmargen i forhold til traktatens referenceværdi på 3 % af BNP ved normale konjunkturudsving. Rådet konstaterer også, at den offentlige gældskvote vil falde støt i løbet af programperioden.

Rådet anser det makroøkonomiske scenario, der beskrives i det opdaterede stabilitetsprogram, for at være realistisk. Imidlertid befinder den irske økonomi sig nu langt fremme i konjunkturforløbet, og der er behov for at benytte de til rådighed stående indenlandske politiske instrumenter til at bekæmpe risikoen for inflationspres. I denne forbindelse erindrer Rådet om de anbefalinger, der blev givet til Irland i de overordnede retningslinjer for de økonomiske politikker for 1999, og de irske myndigheder opfordres til at være rede til at benytte finanspolitikken til at sikre økonomisk stabilitet. I betragtning af graden af overophedning af den irske økonomi mener Rådet, at sådanne finanspolitiske foranstaltninger er nødvendige i forbindelse med gennemførelsen af budgettet for 2000 og planlægningen for årene derefter, men Rådet kan samtidig tilslutte sig de mål for økonomiens udbudsside, som indgår i Irlands strategi på mellemlang sigt for finanspolitikken.

Rådet glæder sig over, at det opdaterede stabilitetsprogram beskæftiger sig med spørgsmålet om strukturreformer. Navnlig kan offentliggørelsen af den nationale udviklingsplan for 2000-2006 ses som et svar på Rådets forslag om udformning af en mere detaljeret plan for, hvordan den hastigt voksende økonomis behov for fysisk og human kapital kan imødekommes, samtidig med at der tages højde for det forventede fald i overførslerne fra strukturfondene.

(1) EFT L 209 af 2.8.1997, s. 1.

(2) Irlands stabilitetsprogram, 1999-2001, blev behandlet i Rådets udtalelse af 18. januar 1999 (EFT C 42 af 17.2.1999, s. 4).